T. Cabaj, poslanec: (2005-11-08):
Tak ako je v návrhu uvedené, od roku 1994, keď sa konali predčasné voľby a keď dosť dlho hľadaný termín, júnový, volieb do Národnej rady bol zmenený na jesenný termín, bolo niekoľko pokusov zo strany Ľudovej strany  – HZDS, aby bol znovu uzákonený termín, ktorý by bol jarný, a aby sa vytvoril počas leta priestor jednak na prípravu programového vyhlásenia vlády, následne aby vláda mohla pripraviť návrh rozpočtu, pretože všetci dobre vieme, že návrh rozpočtu je povinná vláda predložiť do Národnej rady do 15. októbra. Ak voľby sa konajú v septembri, resp. koncom septembra, nie je priestor, aby táto úloha bola splnená, resp. vyplýva to z toho, že odchádzajúca vláda by ešte predložila návrh rozpočtu do parlamentu a potom nová nastupujúca zrejme by sa musela s týmto vysporiadať. Samozrejme, pri hľadaní vhodnejšieho termínu, ako je jesenný, sme vychádzali aj zo skutočnosti, že ak sa voľby konali tak ako doteraz, koncom septembra, a voľby primátorov, starostov, poslancov obecných a mestských zastupiteľstiev sa konali na prelome novembra a decembra, tak bol veľmi krátky termín na prípravu týchto volieb. A nie je celkom vhodné, aby potom na úkor tzv. veľkej politiky bola zanedbávaná regionálna politika, čomu nasvedčovala potom zrejme aj účasť voličov, pretože už tradične na tomto akte volieb primátorov, starostov, poslancov medzi mestské zastupiteľstvo je veľmi malá účasť. Hľadala sa možnosť, aby bol vytvorený čo najlepší priestor pre voličov, aby sa mohli volieb zúčastniť. Špecifikum budúcoročných volieb je aj v tom, že voľby vychádzajú na 16. septembra, na sobotu. Prvýkrát sa voľby budú do Národnej rady konať iba jeden deň, tak ako sa to zmenilo pri poslednej novele volebného zákona, a pretože 15. je štátny sviatok Sedembolestnej Panenky Márie, to je v piatok, v sobotu majú byť voľby. Tí, čo uznávajú tieto cirkevné sviatky, tí sa zúčastnia na pútiach, tí, čo ich neuznávajú, obyčajne využívajú priestor na predĺžený víkend, na pobyt na chate alebo niečo podobné. A preto aj hľadáme možnosť, ako doriešiť túto situáciu. V pôvodnom návrhu, tak ako je predložený v tlači 1307, je predložený návrh, aby volebné obdobie Národnej rady zvolenej v roku 2002 sa skončilo dňom volieb do Národnej rady, odsek 2, voľby do Národnej rady sa vykonali dňa 10. júna 2006. Chcem upozorniť na skutočnosť, že keď posunieme tento zákon do druhého čítania, je priestor, aby v druhom čítaní bol predložený pozmeňujúci návrh, ktorý už je aj vypracovaný. A vzhľadom na to, že všeličo sa o tom rozprávalo, ako HZDS nemá záujem tieto voľby podporiť, na základe dohody v opozícii sa našiel termín ako priechodný 8. apríla. Preto už je aj pripravený pozmeňujúci návrh na to, aby voľby do Národnej rady sa vykonali dňa 8. apríla 2006. Je na nás, aby sme sa touto otázkou zaoberali a vytvorili priestor, jednak aby sme tento návrh ústavného zákona posunuli do druhého čítania a zároveň aby sme hľadali riešenie. Navyše pri tej situácii, ktorá je momentálne v parlamente, je potrebné zlegitimizovať skutkový stav, pretože je tu veľké množstvo nezávislých poslancov, ktorí síce prešli cez voľby, ale cez iné politické strany a teraz sa hlásia za nezávislých, nezávislejších a ešte ja neviem akých. Preto je potrebné, aby Národná rada sa s týmto problémom vysporiadala a vrátila legitimitu opäť občanom, aby si vybrali svojich zástupcov, ktorí by prišli do Národnej rady. Ten dátum 8. apríla vychádza aj zo skutočnosti, kedy je pôvodne možný najskorší termín legislatívnotechnického zabezpečenia predčasných parlamentných volieb. Ak sme pôvodne uvádzali návrh na 10. júna, vychádzalo to zo skutočnosti, že na našom sneme Ľudová strana – HZDS prijala odporúčanie, aby sme hľadali riešenie aj v zmene volebného systému, usporiadaní všetkých náležitostí, čo sa týka volieb a zastupovania poslancov Národnej rady tak, aby nemohlo dochádzať k tomu, že by poslanci preskakovali medzi jednotlivými poslaneckými klubmi. Vzhľadom však na skutočnosť, že v opozícii došlo k zhode na 8. apríla, vlastne od návrhu, ktorý by riešil túto pozíciu, Ľudová strana nateraz odstúpila. Ďakujem pekne.